《冒雨同竹坡遍探摄山诸胜 其三》
清代·张海珊

山虚灭众闻，一磬戛空翠。数转般若台，知是散花地。

老松作龙飞，一一鳞甲弃。遗形犹攫拿，商猋落清吹。

无著野云姿，不尽溪水意。活脱此心妙，以受烟霞媚。

作者简介：（1782—1821）江苏震泽人，字越来，一字铁甫。道光元年举人，榜发，已暴卒。论学以程朱为归，而不废陆王。尤究心当世利弊。有《小安乐窝诗文集》。